《题铁仲坚宣差所藏罗稚川烟村图》
元代·刘诜

荒村漠漠烟连山，谁家野店两树间。青帘稍出树梢外，秋风败叶寒班班。

路通白石流水乱，长桥缥缈依山涧。渔姑得酒归意速，携稚渡桥如落雁。

寒藤老木又一川，罾船方馔罾斜悬。有鱼有酒复有客，风致何必能诗篇。

乱鸦几点天疑暮，欲泊未泊环高树。小舟七八散前滩，或倚长篙收钓具。

君不见鸱夷一舸游五湖，子陵羊裘钓桐庐，安知若人非其徒？

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。